KIRJALLINEN KYSYMYS E-2546/00 esittäjä(t): Laura González Álvarez (GUE/NGL) komissiolle. Euroopan laivanrakennusteollisuuden kriisi.



Virallinen lehti nro 089 E , 20/03/2001 s. 0207 - 0208



KIRJALLINEN KYSYMYS E-2546/00 esittäjä(t): Laura González Álvarez (GUE/NGL) komissiolle (28. heinäkuuta 2000) Aihe: Euroopan laivanrakennusteollisuuden kriisi Mihin konkreettisiin toimiin komissio on ryhtynyt tai mihin se aikoo ryhtyä 18. toukokuuta 2000 pidetyssä Euroopan unionin neuvoston kokouksessa annettujen päätelmien täytäntöönpanemiseksi? Näissä päätelmissä kehotettiin: - painostamaan Korean tasavaltaa panemaan täysin täytäntöön hyväksytyt sopimukset ja sitoutumaan markkinatilanteen parantamiseen, etenkin hintatason ja uusien rakennusprojektien osalta - pyytämään välittömästi väliaikaisia neuvotteluja Korean hallituksen kanssa, jotta kyseisten sopimusten periaatteiden täytäntöönpanoa voitaisiin seurata - keräämään muita todisteita mahdollisista hintakartellitapauksista sekä muista markkinoiden toimintaa häiritsevistä käytännöistä - tiedottamaan Kansainväliselle valuuttarahastolle ja Maailmanpankille näistä päätelmistä ja seuraamaan tarkasti edellytyksiä, joilla Korean kansantasavallalle myönnetään tukia - jatkamaan ponnistelujaan asiasta vastaavissa kansainvälisissä järjestöissä laivanrakennusteollisuuteen sovellettavien sääntöjen yhdenmukaistamiseksi. Onko komission ja Korean hallituksen hyväksymillä sopimuksilla riittävä oikeusperusta sen takaamiseksi, että Korean tasavalta muuttaa politiikkaansa? Mitä kauppapoliittisia keinoja voitaisiin ottaa käyttöön Korean tasavaltaan kohdistuvan painostuksen lisäämiseksi? Olisiko komissio valmis ehdottamaan virallisesti laivanrakennusteollisuudelle myönnettyjen valtiontukien jatkamista 31. joulukuuta 2000 jälkeen, jos Korean hallitus ei korjaa tilannetta? Mitä aloitteita komissio on tehnyt tai aikoo tehdä edistääkseen Euroopan laivanrakennusteollisuuden integraatiota ja sen selviytymistä? Pascal Lamyn komission puolesta antama vastaus (28. syyskuuta 2000) Hyväksytty neuvottelupöytäkirja allekirjoitettiin 22. kesäkuuta 2000, minkä jälkeen komissio pyysi Korean tasavaltaa virallisesti neuvotteluihin, mihin se lopulta suostuikin. Neuvottelut käytiin Soulissa 18. ja 19. heinäkuuta 2000 avoimessa ja rakentavassa ilmapiirissä. Tämän ensimmäisen neuvottelukierroksen lopputulosta voidaan pitää suhteellisen myönteisenä. Osana avoimuuspolitiikkaa Korea toimitti huomattavan määrän oikeudellisia, taloudellisia ja rahoituksellisia tietoja ja asiakirjoja, jotka ovat komission analysoitavana. Lisäksi saavutettiin kaksi muuta merkittävää tulosta: - Korea hyväksyi periaatteessa tutkimuksen tekemisen telakoilla polkumyyntiä koskevan kyselylomakkeen perusteella sen tarkastamiseksi, ovatko Korean telakoiden tarjoamat sopimushinnat niin sanotun normaaliarvon mukaisia (GATT-sopimukseen kuuluvan polkumyyntiä koskevan sopimuksen merkityksessä). - Toisen neuvottelukierroksen hyväksyminen syyskuussa 2000 sopimuksen yleisen toiminnan tarkastelemiseksi. Seuraavissa neuvotteluissa keskitytään tehokkaisiin ratkaisuihin kahdenvälisen kiistan ratkaisemiseksi. Tässä suhteessa korealaisten telakoiden ilmoitusta nostaa tiettyjen alusten hintaa 510 prosentilla sekä Korean viranomaisten perustamaa mekanismia hintojen valvomiseksi voidaan pitää ensimmäisinä kannustavina merkkeinä. Komissio on myös lähettänyt kirjeen Kansainväliselle valuuttarahastolle tiedottaakseen sille Korean tällä alalla harjoittamien käytäntöjen aiheuttamista ongelmista ja kiinnittääkseen sen huomion näiden käytäntöjen edellyttämään seurantaan. Vaikka hyväksytyssä neuvottelupöytäkirjassa ei ole sitovia määräyksiä, joihin liittyisi seuraamuksia, se muodostaa kuitenkin sopimuspuolia oikeudellisesti sitovan kansainvälisen sopimuksen. Korea on ilmoittanut useaan otteeseen aikomuksensa soveltaa täysimääräisesti tämän sopimuksen määräyksiä. Syyskuussa järjestettävässä toisessa kokouksessa voidaan varmistaa, että Korean ensimmäisessä kokouksessa ilmaisemat hyvän tahdon eleet saavat konkreettista jatkoa. Komissio seuraa joka tapauksessa valppaana Korean antamien sitoumusten täytäntöönpanoa. Korea on täysin tietoinen siitä, että jos neuvottelujen tulokset eivät vastaa yhteisön odotuksia, eurooppalainen laivanrakennusteollisuus tekisi todennäköisesti valituksen kaupan esteistä annetun asetuksen nojalla(1). Tämä menettely voisi tarvittaessa johtaa Maailman kauppajärjestön toimiin seuraamusten langettamiseksi Korean tuki- ja polkumyyntikäytäntöjen vuoksi ja niiden muuttamiseksi. Komissio ei suunnittele ehdotuksen tekemistä valtiontukien jatkamisesta. Laivanrakennusteollisuudelle myönnettävän tuen uusien sääntöjen vahvistamisesta 29 päivänä kesäkuuta 1998 annettu neuvoston asetus (EY) N:o 1540/98(2) kattaa kuitenkin uudistustuet, joilla voidaan tukea eurooppalaista laivanrakennusteollisuutta sen mukautumiseksi maailmanlaajuiseen kilpailuun. (1) Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi, EYVL L 349, 31.12.1994. (2) EYVL L 202, 18.7.1998.